**Projektide arhiveerimine – info ja juhised**

**Meediaarhiivis** säilitatakse BFM tudengite diplomifilmid, kursusetööd ja muud harjutused, samuti BFM kaastööna valminud õppetöövälised projektid, koostööprojektid, tellimustööd.

1. **Projekti andmete** sisestamiskeskkonnaks on **Eesti Filmi Andmebaas**. Iga lõpetatud projekti andmete arhiveerimiseks tuleb täita järgmised dokumendid ja saata aadressile tael@tlu.ee .
* ARHIVEERIMISE ANKEET
* MUUSIKALEHT
* DIALOOGILEHT
* ALGUS- ja LÕPUTIITRID
NB! NB! Loe läbi ka **Muusika kasutamise õiguste memo.** Juhul, kui filmi on plaanis näidata väljaspool kooli ja/või saata festivalidele, siis esita ka MUUSIKA AUTORI LUBA.

Lisainfo:

Thea Tael

Tel: 5086595 E-mail: tael@tlu.ee

1. **Projekti failide ja fotode arhiveerimine:**
Esitada lõplik projekt (film, dokumentaal, TV-saade jne.) Quicktime failina Johan-Mattias Ihole (RUUM N512), kusjuures:
2. Kasuta järgmiseid seadeid:
\* Quicktime \*. mov - Apple ProRes HQ koodek
3. Keele versioonid:
\* Master ILMA SUBTIITRITETA.
\* Master koos INGLISE KEELSETE SUBTIITRITEGA
\* Master koos EESTI KEELSETE SUBTIITRITEGA (vajadusel - nõutud, kui filmi näidatakse eesti telekanalites või kinos)
4. Tee projektist JPG formaadis fotod: režissööri foto, 5 kaadrit filmist, 5 fotot filmi tegemisest ja too koos projekti failiga arhiveerimiseks.
NB! Kui oled monteerinud projekti väljaspool kooli arvutisüsteemi või oma välisel kõvakettal, siis too projekti master koopia arhiveerimiseks.

Lisainfo failide ja fotode arhiveerimise küsimustes:
Johan Mattias Iho
RUUM N512 E-mail: johan@tlu.ee

**III. Juhised: Sünopsis ja sisukokkuvõte, märksõnad**

1. **Sünopsis** on tihendatud sisukokkuvõte, mis mõne lausega
* sõnastab filmi idee ja sõnumi (theme)
* võtab kokku loo põhisisu (storyline)
* annab edasi käsitlusviisi, stiili ja liigilise eripära ning muljed, mida film esile kutsub.

Sünopsis lähtub sellest, mida vaataja on filmis näinud kõige tähtsamana ja mis tema arvates on filmi tõlgendamise võtmeks.

**Sünopsise sisu:**Sünopsis sõnastab filmi ainevaldkonna, mõttelise tuuma ja tähenduse:

* millest film räägib?
* miks seda lugu räägitakse?
* kelle läbi seda esitatakse?
* kellele film peamiselt on suunatud?

Sünopsis ei reeda filmi lõpplahendust, vaid annab sellele ainult üldisi vihjeid. **Soovitusi sünopsise vormi osas:**

* Kirjutada olevikus
* Kirjutada lihtsas ja üldarusaadavas keeles, esitada lugu nii, nagu seda võiks jutustada sõbrale
* Valida filmiga sama toon ja stiil (kui film on tõsine, ei saa sünopsis olla kerges naljatlevas kõnekeeles)
* Sünopsises peab olema tunda emotsioone, mida film esile kutsus
* Esimene lause on “konks”, mis lugeja tähelepanu köidab, see peab olema eriti huvitav ja kutsuma edasi lugema

**5 sammu sünopsise kirjutamisel:**

1. Alusta “konksust”. Oluline on toon ja meeleolu, kasuta erilisi omadussõnu.
2. Tutvusta peategelasi, nende tegutsemise põhimotiive, vastuolusid ja eesmärke.
3. Esita lühikeste lõikudena loo olulisimad pöörded kronoloogilises järjekorras (igaühe puhul too välja tegu, selle vahetu mõju ja kaugem tagajärg)
4. Võta 3-4 lõigus kokku loo arengu kriis ja lahendus iga peategelase seisukohalt
5. Viimistle sünopsis, loobudes igast sõnast, milleta võib läbi saada; kontrolli, et kõik tegu- ja omadussõnad oleksid aktiivsed ja jõulised
6. **Sisukokkuvõte**

Andmebaasi tarvis sisukokkuvõtte koostamise põhireegliks on, et selle tekst avaks filmi sisu võimalikult täpselt ning teeks seda nii kompaktses vormis kui võimalik.

* Kirjutada kergestiloetava, loogilise, kronoloogiliselt jälgitava tekstina
* Autori hoiakuid ja väärtushinnanguid vahendada oma sõnadega
* Vältida omapoolseid hinnanguid ja tõlgendusi
* Vältida dramatiseeritud ülesehitust
* Kasutada olevikku või ajaloolist olevikku
* Kasutada kaudset kõnet, vältida piltlikkust
* Vältida tehnilisi oskussõnu, lühendeid, slängi, kõnekeelt, ainult spetsialistidele mõistetavaid vihjeid

**Dokumentaalfilmi sisukokkuvõte**

* Eesmärk on lühidalt tutvustada filmi ainest ja põhiprobleemi
* Esimene lause tutvustab teemat, viimane võtab kokku, mis selle kohta filmi jooksul teada saab
* Kirjutada tasakaalustatud, objektiivses laadis, andes edasi autori positsiooni sündmuste käsitlemisel
* Hoiduda omapoolsest analüüsist ja hinnangutest
* Vältida rohkeid näiteid, kirjeldusi, kõrvalepõikeid
* Kasutada oma sõnastust
1. **Märksõnad:**

Märksõnad iseloomustavad võimalikult täpselt filmi sisu, käsitletavaid teemasid, nähtusi, protsesse, seisundeid, tegevuskohti, objekte, sündmusi ja inimesi. Reeglina leiduvad need märksõnad ka sünopsises, sisukokkuvõttes.
Märksõnastame olulist ja iseloomulikku, millel on tajutav kasutamis- ja informatiivne/kultuuriline väärtus, ära püüa „ära indekseerida“ kogu nähtavat sisu ja pildi tähendusruumi.